
הכנסת העשרים
מושב שלישי
<פרוטוקול מס' 594>
מישיבת ועדת הכספים
יום רביעי, כ"ח בכסלו התשע"ז (28 בדצמבר 2016), שעה 10:30
<סדר היום:>
<1. צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2016 
2. צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ז -2016>
נכחו:

<חברי הוועדה:> 
משה גפני – היו"ר
מיקי לוי
חברי הכנסת:
סתיו שפיר
<מוזמנים:> 
	ברוך משולם
	–
	עו"ד, עוזר ראשי מחלקה משפטית, משרד האוצר

	איתי טמקין
	–
	אגף התקציבים, משרד האוצר

	יובל טלר חסון
	–
	אגף התקציבים, משרד האוצר

	שמואל ליטוב
	–
	מנהל אגף פריפריה חברתית


<ייעוץ משפטי: >
אורית ארד
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<1. צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2016 2. צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ז -2016>
<היו"ר משה גפני:>
צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2016. מספר 3 בסדר היום.

מי מסביר את הצו הזה?

<ברוך משולם:>
שלום לוועדה. רשות המסים. יש לנו שני צווים ששניהם עוסקים באותו נושא.

<היו"ר משה גפני:>
מה הצו השני?

<ברוך משולם:>
עיבוד יהלומים.

<היו"ר משה גפני:>
בבקשה, תסביר.

<ברוך משולם:>
שירותים ונכסים מדבר על רכישה של שירות או נכס. זה חל בגדול על כל המשק וגם על המדינה מכוח סעיף 164 לפקודת מס הכנסה. הוטלה חובת ניכוי מס במקור. זה אומר ש-א' משלם ל-ב' בגין נכס או שירות שהוא רכש, חלק מהתמורה בהתאם לתקנות ולצו הוא צריך להעביר אלינו לרשות המסים ובסוף השנה יש חשבון כללי כמה אותו אדם היה צריך לשלם מס ובהנחה שיש לו החזר, הוא כמובן מקבל.

הצו הזה חל על כל המשק. זה אומר שמהשקל הראשון הוא חל על כולם. עם זאת, בתקנות ובצו הוחרגו מחזורים מסוימים וזה אומר שמחזורים מעל גובה מסוים, רק מהם ומעלה, חלה החובה.

כמו שאתם יכולים לראות בצו, יש שלוש תוספות. תוספת א' מדברת על חברות שמנהלות חשבונאות כפולה או חברת בת שמחזור עסקותיה ביחד עולה על הסכום הקבוע בתוספת. תוספת ב' מדברת על חברת בת ותוספת ג' מדברת על מוסד ציבורי. זה אומר שרק מהסכום הזה ומעלה חייבים לנכות מס במקור. כמדי שנה אנחנו מביאים את הצווים האלה והסכומים מתעדכנים בהתאם למדד. המדד השנה, בתקופה הרלוונטית, היה מינוס נקודה אפס שבע ולכן אנחנו מבקשים לעדכן את הסכום בהתאם.

הסכום הקודם בתוספת א' דיבר על חמישה מיליון ו-300 וכרגע הוא יעמוד על 5.200. תוספת ב' היה מיליון ו-40 וכרגע הוא יהיה מיליון ושלושים, ותוספת ג' שמדברת על מלכ"רים, היה 3.300 וכרגע הוא יעמוד על שלושה מיליון ומאתיים.

<מיקי לוי (יש עתיד):>
הירידה היא בגלל המדד?

<ברוך משולם:>
רק בגלל המדד. אין שם שינוי מעבר לזה. מדברים על ירידה של 0.7.

<היו"ר משה גפני:>
תודה. צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2016. מי בעד אישור הצו?

הצבעה

בעד – פה אחד
צו מס הכנסה (קביעת תשלומים בעד שירותים או נכסים כהכנסה) (תיקון), התשע"ז- 2016, נתקבל.

<היו"ר משה גפני:>
הצו אושר.

צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ז -2016. מי בעד אישור הצו?

הצבעה

בעד – פה אחד
צו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה) (תיקון), התשע"ז -2016, נתקבל.

<היו"ר משה גפני:>
הצו אושר. 

הישיבה ננעלה בשעה 10:40.

